ΓΡΑΠΤΗ ΕΡΩΤΗΣΗ E-2566/98

υποβολή: Nikitas Kaklamanis (UPE) προς την Επιτροπή

(1 Σεπτεμβρίου 1998)

Θέμα: Στελέχωση της "Ευρωπαïκής Υπηρεσίας Περιβάλλοντος" (Ε.Ε.Α.)

Η συνήθως πολύ προσεκτική Επίτροπος κ. Bjerregaard διέπραξε - είμαι σίγουρος, άθελά της - ένα σημαντικό ατόπημα: Απαντώντας στη Γραπτή Ερώτησή μου Ε-1779/98(1)σχετικά με την απαράδεκτη κατάσταση που επικρατεί στην Ε.Ε.Α., αναφορικά με την κατανομή του προσωπικού της ανά εθνικότητα, ανέφερε ότι "(...) οι θέσεις δεν είναι εκ των προτέρων κατανεμημένες με βάση γεωγραφικά ή δημογραφικά κριτήρια. Αντίθετα οι προσλήψεις γίνονται κυρίως βάσει προσόντων (...)". Η αποστροφή αυτή της απάντησης αφήνει να εννοηθεί ότι προφανώς οι Έλληνες και οι Ιρλανδοί στερούνται προσόντων, αφού η Ε.Ε.Α. έχει κρίνει ότι μόνο ένας Έλληνας και ένας Ιρλανδός αξίζουν να εργάζονται σε αυτήν, την ίδια στιγμή που π.χ. επτά Βέλγοι και επτά Ολλανδοί έχουν προσληφθεί ως υπάλληλοι της Ε.Ε.Α..

Σε άλλο σημείο της ίδιας απάντησης τονίζεται ότι "σ'έναν μικρό οργανισμό όπως ο Ευρωπαϊκός Οργανισμός Περιβάλλοντος, που έχει μάλιστα την έδρα του στη Β. Ευρώπη, είναι ασφαλώς πρακτικά δύσκολο να συνδυασθεί η ανάγκη πρόσληψης των καλύτερων υποψηφίων με την ανάγκη μιας ορθής γεωγραφικής κατανομής". Οι επικεφαλής της Ε.Ε.Α. (οι οποίοι ακατάπαυστα γνωστοποιούν - μέσω της Commission - στα Μέλη της Επιτροπής Προϋπολογισμού τα αιτήματά τους για αύξηση της χρηματοδότησης της Ε.Ε.Α.), αλλά και η ίδια η Commission γνωρίζουν καλά ότι οι αποκεντρωμένοι οργανισμοί δεν υπάρχουν για να προσλαμβάνουν υπαλλήλους από τη γεωγραφική περιοχή στην οποία είναι εγκατεστημένοι. Λειτουργούν για να προσφέρουν στον ευρωπαίο πολίτη, και θα πρέπει να μην προκαλούν με τις πρακτικές και τους "ανοικτούς και διαφανείς διαγωνισμούς", που όπως σημειώνει η κ. Bjerregaard, διενεργούν. Η πρόσφατη εμπειρία, άλλωστε, με τις Νομικές Βάσεις του Προϋπολογισμού της ΕΕ απέδειξε ότι τα πράγματα μπορούν να περιπλακούν αρκετά, όταν οι πρακτικές που εφαρμόζονται είναι αδιαφανείς.

Ερωτώ την Επιτροπή ποιά είναι τα συγκεκριμένα μέτρα που πήρε για την εμπέδωση της διαφάνειας στη στελέχωση της Ε.Ε.Α. και την εξάλειψη της ανισορροπίας στην κατανομή ανά εθνικότητα των υπαλλήλων της (όχι των εθνικών εμπειρογνωμόνων).

Απάντηση της κας Bjerregaard εξ ονόματος της Επιτροπής

(1 Οκτωβρίου 1998)

Τα συμπεράσματα του Αξιοτίμου Μέλους επί της απαντήσεως στη γραπτή ερώτηση Ε-1779/98 αναμφίβολα διατυπώθηκαν υπό τύπον αστεϊσμού, αλλά παρ' όλα ταύτα θα πρέπει να αναγνωρίσει ότι οι προσλήψεις βάσει προσόντων μπορούν να γίνουν μόνον με βάση τις αιτήσεις που λαμβάνονται.

Το Αξιότιμο Μέλος γνωρίζει ότι η Επιτροπή μόνον συμβουλές μπορεί να προσφέρει στον Ευρωπαϊκό Οργανισμό Περιβάλλοντος σχετικά με τον τρόπο διεξαγωγής των προσλήψεών του, αλλά η Επιτροπή κατανοεί τις ανησυχίες του όσον αφορά την προφανή δυσκολία προσέλκυσης των καλυτέρων υποψηφίων από τη Νότια Ευρώπη προκειμένου να υποβάλουν αίτηση για πρόσληψη. Η Επιτροπή έχει ενημερώσει τον Οργανισμό σχετικά με τις ερωτήσεις του Αξιοτίμου Μέλους και θα ζητήσει από τον εκτελεστικό διευθυντή να εξετάσει ενδεχόμενους τρόπους επανόρθωσης για μελλοντικούς διαγωνισμούς προσλήψεων.

Η Επιτροπή θα συνεχίσει να εκπροσωπείται σε μελλοντικές διαδικασίες επιλογής.

(1) ΕΕ C 50 της 22.2.1999, σελ. 91.